Source: https://nasodiscu.si/delovni-spor
Timestamp: 2019-03-22 14:03:12+00:00
Document Index: 3089780

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'Sodišče ', 'sodišče ', 'Sodišče ', 'Sodišče ', 'sodišče ', 'Sodišče ', 'Sodišče ']

Delovni spor | Na sodišču
Spor med delavcem in delodajalcem
Cilj individualnega delovnega spora je skozi sodni postopek rešiti spor med delavcem in delodajalcem.
O delovnem sporu
Delovno sodišče odloča v individualnih (med delavcem in delodajalcem) in kolektivnih delovnih sporih.
Delovno sodišče je pristojno za odločanje v naslednjih sporih med delavcem in delodajalcem:
sklenitvi, obstoju, trajanju in prenehanju delovnega razmerja,
pravicah, obveznostih in odgovornostih iz delovnega razmerja med delavcem in delodajalcem,
pravicah in obveznostih iz razmerij med delavcem in uporabnikom, h kateremu je delavec napoten na delo,
pravicah in obveznostih iz industrijske lastnine med delavcem in delodajalcem,
opravljanju del otrok, mlajših od 15 let, vajencev, dijakov in študentov,
kadrovski štipendiji med delodajalcem in dijakom ali študentom,
volonterskem opravljanju pripravništva,.
Delovno sodišče odloča tudi v kolektivnih delovnih sporih – to so praviloma spori med sindikati na eni stranki in delodajalskimi združenji oziroma državo na drugi strani. Ti spori so redkejši kot individualni delovni spori.
Primeri delovnega spora:
Delodajalec je Vidu vročil odpoved pogodbe o zaposlitvi. Vid meni, da odpoved ni utemeljena, zato na delovno sodišče vloži tožbo, s katero zahteva ugotovitev nezakonitosti odpovedi pogodbe o zaposlitvi.
Delodajalec Evi že dalj časa ni izročil plačilne liste in izplačal plače. Eva vloži tožbo na delovno sodišče.
V nesreči pri delu je bil Vid poškodovan. Vid vloži na delovno sodišče tožbo, s katero zahteva plačilo odškodnine.
Udeleženci v delovnem sporu
Stranski udeleženec = oseba, ki ima pravni interes, da se v pravdi pridruži eni od strank
Vloga sodišča v postopku delovnega spora
Cilj individualnega delovnega spora je v sodnem postopku rešiti spor med delavcem in delodajalcem.
Ko se postopek zaključi, sodišče odloči o sporu. Tožbenemu zahtevku lahko ugodi (v celoti ali delno), ali pa tožbeni zahtevek zavrne (v celoti ali delno). Na podlagi pravnomočne sodbe lahko tožeča stranka zahteva od tožene stranke izpolnitev tega, kar je določeno v pravnomočni ugodilni sodbi.
Delovno sodišče odloča v senatu, ki ga sestavljata poklicni sodnik in dva sodnika porotnika, ali po sodniku posamezniku. Porotniki se imenujejo izmed kandidatov, ki jih predlagajo združenja delavcev (reprezentativni sindikati) in delodajalcev (združenja delodajalcev in vlada -– za javni sektor).
Na postopek se pripravite tako, da premislite o vseh dejstvih, ki so za vaš spor pomembna, in zberete vse dokaze. Dobro je, če si (kronološko) zapišete potek zadeve in pomembne stvari, da se boste vsega lažje spomnili. Pred obravnavo si preberite dokumentacijo in pisanja v zadevi in si osvežite vedenje o njej. Potrebujete podatke o toženi stranki, zbrano morate imeti dokazno gradivo (dokazi, ki bodo dokazovali vaše navedbe), če boste predlagali zaslišanje prič, morate imeti podatke tudi o teh osebah (ime, priimek, naslov), da bodo priče lahko povabljene na sodišče.
Postopek začnete tako, da vložite tožbo na delovno sodišče.
Lahko jo pošljete po pošti priporočeno ali pa jo dostavite osebno na sodišče.
Vlogo morate praviloma lastnoročno podpisati in jo poslati na sodišče ali oddati na vložišču sodišča. Pripraviti morati en izvod vloge za sodišče ter po en izvod za vsako stranko v postopku.
Če gre za nedenarni zahtevek, morate ob vložitvi tožbe plačati sodno takso. Več o sodnih taksah in ostalih stroških postopka spodaj.
Pooblaščenec v postopkih pred delovnimi in socialnim sodiščem mora imeti opravljen pravniški državni izpit. V postopkih z izrednimi pravnimi sredstvi morate imeti pooblaščenca, ki je odvetnik.
Pri vložitvi tožbe je treba biti posebej pozoren na roke – npr. ko gre za prenehanje delovnega razmerja (npr. odpoved pogodbe o zaposlitvi), je treba tožbo vložiti v roku 30 dni od vročitve odpovedi oziroma od dne, ko je delavec izvedel za kršitev. Če zamudite te roke, svojih pravic pred sodiščem ne morete več uveljavljati.
Ko gre za kršitve pravic s strani delodajalca (razen ko gre za prenehanje pogodbe o zaposlitvi ali denarne zahtevke), mora delavec najprej od delodajalca pisno zahtevati, da v roku 8 dni odpravi kršitev. Če je delodajalec ne odpravi, ima delavec 30 dni časa, da vloži tožbo. Če gre za denarne terjatve (npr. izplačilo plače), pisna zahteva za odpravo kršitev za delodajalca ni potrebna.
Delodajalec od Vida zahteva, da dela na stroju brez ustrezne zaščite (ne omogoča ustreznih pogojev za delo). Vid mora delodajalca takoj opozoriti, da v roku 8 dni odpravi kršitev. Delodajalec Evi že več mesecev ni obračunal in izplačal opravljenih nadur. Evi ni treba dodatno opominjati delodajalca, temveč lahko takoj vloži tožbo. Delodajalec je Vidu odpovedal delovno razmerje. Vid mora v roku 30 dni od prejema odpovedi vložiti tožbo, če meni, da odpoved delovnega razmerja ni utemeljena.
Vse dopise sodišča natančno preberite. Držite se navodil in postavljenih rokov, saj lahko neupoštevanje rokov pomeni zamik v postopku, povzroči dodatne stroške ali celo privede do zavrženja vloge.
PRIMER KORAKOV V POSTOPKU PRED DELOVNIM SODIŠČEM
Sodišče preizkusi vlogo, če je primerna za obravnavo (je razumljiva, vsebuje vse podatke). Če tožba ni primerna za obravnavo, sodišče tožnika pozove s sklepom na popravo.
Sodišče strankam ponudi možnost rešitve spora z mediacijo. Če se stranke z mediacijo ne strinjajo ali je mediacija neuspešna, se pravdni postopek nadaljuje.
Na prvem naroku, ki sledi pripravljalnemu naroku, morate navesti vsa dejstva in dokaze. Sodišče dejstev in dokazov, ki jih boste navedli kasneje, praviloma ne bo upoštevalo. Na nadaljnjih narokih sodišče izvaja dokaze, ki so relevantni za odločitev sodišča (npr. zaslišuje priče, izvedence, prebere listine ...). Več o obravnavi: LINK: Obravnava.
Sodišče izda sodbo, s katero odloči o zahtevku, in jo v pisni obliki pošlje strankam. Stranke prejmejo sodbo praviloma po pošti. Če se ne strinjajo s sodbo, lahko vložijo pritožbo.
KO POTEČE ROK ZA PRITOŽBO IN TA NI BILA VLOŽENA, SODBA POSTANE PRAVNOMOČNA
Stranke lahko vse do odločitve sodišča sklenejo sodno poravnavo, s katero se dogovorijo o načinu rešitve spora.
V povprečju delovni spori trajajo od 8 do 22 mesecev. Trajanje je odvisno predvsem od vrste in zapletenosti zadeve ter ravnanja strank v postopku.
Spori o obstoju ali prenehanju delovnega razmerja se obravnavajo prednostno.
Čez 40 % delovnih sporov je rešenih že na prvem naroku.
Višina sodne takse je določena v Zakonu o sodnih taksah in je odvisna od vrednosti spora (denarni zahtevki) ali določena v fiksnem znesku (nedenarni zahtevki).
V sporih o sklenitvi, obstoju, trajanju in prenehanju delovnega razmerja delavec ne plača sodne takse.
Denarni zahtevki - odvisna od vrednosti spornega predmeta, plača se ob izdaji sodne odločbe.
Nedenarni zahtevki - 41 EUR, plača se ob vložitvi tožbe.
Spori o sklenitvi, obstoju, trajanju in prenehanju delovnega razmerja - delavec ne plača sodne takse.
Ob predlaganju dokazov mora stranka založiti morebitne stroške oz. položiti predujem za izvedbo dokazov (npr. za izdelavo izvedenskega mnenja).
Sodišče lahko odloči, da mora delodajalec kriti vse stroške za izvedbo dokazov, tudi če delavec v sporu ni v celoti uspel, pa zaradi tega niso nastali posebni stroški.
Zloženka o invidualnem delovnem sporu
Individualni delovni spor - zloženka